- సెమీస్‌లో సాత్విక్‌, చిరాగ్‌ ఓటమి
- చైనా ఓపెన్‌ బ్యాడ్మింటన్‌
ఫుజౌ (చైనా) : భారత డబుల్స్‌ స్టార్స్‌ సాత్విక్‌సాయిరాజ్‌ రాంకీ రెడ్డి, చిరాగ్‌ శెట్టిల జోరుకు బ్రేక్‌ పడింది. వరల్డ్‌ నం.1 మార్కస్‌ ఫెర్నాల్డి, కెవిన్‌ సంజయల చేతిలో సాత్విక్‌, చిరాగ్‌ ఓటమి పాలయ్యారు. క్వార్టర్‌ఫైనల్లో వరల్డ్‌ నం.3 జోడీపై ఎదురులేని విజయం సాధించిన భారత షట్లర్లు.. ఫైనల్స్‌కు అడుగు ముందు వరల్డ్‌ నం.1 చేతిలో తడబడ్డారు. ఇండోనేషియా జంట చేతిలో సాత్విక్‌, చిరాగ్‌లకు ఇది వరుసగా ఎనిమిదో పరాజయం. సాత్విక్‌, చిరాగ్‌ జోడీకి ఇప్పటివరకూ ఇండోనేషియా జోడీపై విజయం దక్కలేదు. 16-21, 20-22తో సాత్విక్‌, చిరాగ్‌లు చైనా ఓపెన్‌ సెమీఫైనల్లో ఓటమి పాలయ్యారు.
రెండు గేముల్లోనూ ఆరంభంలో సాత్విక్‌, చిరాగ్‌ ఆధిక్యం సాధించారు. కానీ మ్యాచ్‌ సాగుతున్న కొద్దీ ప్రత్యర్థికి ఆధిక్యం కోల్పోయారు. తొలి గేమ్‌లో 7-4తో ముందంజలో నిలిచారు. వరుసగా ఆరు పాయింట్లు సాధించిన ఇండోనేషియా జంట 10-7తో ముందుకెళ్లింది. విరామ సమయం తర్వాత 14-9తో వరల్డ్‌ నం.1 జోడీ దూసుకెళ్లింది. 15-17తో సాత్విక్‌, చిరాగ్‌ వెంబడించినా ప్రయోజనం లభించలేదు. 21-16తో తొలి గేమ్‌ మార్కస్‌, కెవిన్‌ వశమైంది. రెండో గేమ్‌లో సాత్విక్‌, చిరాగ్‌ మరింత పట్టుదల చూపారు. 4-3, 5-4, 8-6, 10-8తో ప్రథమార్థం ఆధిక్యంలో కొనసాగారు. 11-10తో విరామ సమయానికి ముందంజ వేసిన మార్కస్‌, కెవిన్‌లు రేసులోకి వచ్చారు. 14-14 వరకూ ఆధిక్యం చేతులు మారింది. 17-15తో భారత షట్లర్లు ముందుకు సాగారు. వెంబడించిన వరల్డ్‌ నం.1 17-17, 18-18తో స్కోరు సమం చేశారు. టైబ్రేకర్‌లో 22-20తో గెలుపొంది చైనా ఓపెన్‌ ఫైనల్లోకి ప్రవేశించారు.
మీ స్నేహితులకు రికమెండ్ చెయ్యండి